**ΔΙΔΑΓΜΕΝΟ ΚΕΙΜΕΝΟ**

**Ἀριστοτέλης, *Μετὰ τὰ φυσικά*, Α2, 982b12-28**

**Β1.** Με ποια επιχειρήματα καταλήγει ο Αριστοτέλης στο συμπέρασμα ότι «***Δῆλον οὖν ὡς δι’ οὐδεμίαν αὐτὴν ζητοῦμεν χρείαν ἑτέραν****»*;

Ο Αριστοτέλης θέλει να αποδείξει ότι μονάχα η φιλοσοφία υπάρχει χάριν του εαυτού της, δεν υφίσταται δηλαδή για λόγους χρηστικούς και εξυπηρέτησης αναγκών. Ξεκινώντας την επιχειρηματολογία του ο Αριστοτέλης, ισχυρίζεται πως αφετηρία του φιλοσοφεῖν είναι το θαυμάζειν: αρχικά για τα παράξενα και παράδοξα της καθημερινής ζωής που είχαν άμεσα μπροστά τους οι άνθρωποι (τὰ πρόχειρα τῶν ἀτόπων) όπως για παράδειγμα καθημερινά φαινόμενα στατικού ηλεκτρισμού και μαγνητισμού, το ουράνιο τόξο, τις βροντές, τις αστραπές κλπ, και στη συνέχεια προοδευτικά και για τα πιο σπουδαία και σημαντικά φυσικά κοσμολογικά φαινόμενα, όπως για παράδειγμα (οἷον ...) τα σεληνιακά, ηλιακά, αστρικά, αλλά και την ίδια τη γένεση του σύμπαντος με μία κλιμάκωση από τα πιο κοντινά στον άνθρωπο και τις δυνατότητες της γνώσης του στα πιο μακρινά και δυσερμήνευτα. Η φιλοσοφική δραστηριότητα, επομένως, επιδρά στον άνθρωπο κατά τρόπο ολιστικό και όχι μόνο διανοητικά αλλά και συναισθηματικά, αφού η απαρχή της κατεξοχήν έλλογης δραστηριότητας του ανθρώπου βρίσκεται σε ένα συναίσθημα, ένα πάθος, όπως είναι το θαυμάζειν. Στη συνέχεια, ο Αριστοτέλης διατυπώνει τον ισχυρισμό ότι η απορία και ο θαυμασμός υποδηλώνουν τη συνειδητοποίηση εκ μέρους των ανθρώπων της άγνοιάς τους και κατ’ επέκταση (διατηρώντας μία επιφύλαξη εἴπερ ... ) την επιθυμία τους να την υπερβούν χάριν της ίδιας της γνώσης και όχι κάποιας χρησιμότητας. Ακολούθως, με μία σύντομη ιστορική διαπίστωση (Μαρτυρεῖ δὲ αὐτὸ τὸ συμβεβηκός·) τεκμηριώνει τον προηγούμενο ισχυρισμό: μόνο όταν οι άνθρωποι ικανοποίησαν όλες τις βασικές βιοτικές ανάγκες τους, μόνο τότε στράφηκαν οι άνθρωποι σε αυτού του είδους την πνευματική αναζήτηση. Η φιλοσοφική δραστηριότητα υπερβαίνει τις πιεστικές ανάγκες της καθημερινής ζωής, καθώς αναπόφευκτα προϋποθέτει χρόνο ελευθερίας κι άνεση ζωής. Ο Αριστοτέλης συμπεραίνει (Δῆλον οὖν..) εμβαθύνοντας ότι δεν επιδιώκουμε αυτήν τη γνώση για να καλύψει με τη σειρά της κάποια ανάγκη, αλλά την επιζητούμε ως τη μόνη ελεύθερη επιστήμη κατά τρόπο αναλογικό (ὥσπερ ...) με την έννοια του ελεύθερου ανθρώπου. [303 λέξεις]

**Β1. «Μαρτυρεῖ δὲ αὐτὸ ... ἤρξατο ζητεῖσθαι.»** Σε ποια ιστορική διαπίστωση προβαίνει ο Αριστοτέλης στο συγκεκριμένο απόσπασμα και ποιος είναι ο αποδεικτικός της ρόλος στο πλαίσιο της ευρύτερης επιχειρηματολογίας που αναπτύσσει ο φιλόσοφος;

 Με μία σύντομη ιστορική διαπίστωση ο Αριστοτέλης τεκμηριώνει τον προηγούμενο ισχυρισμό του: μόνο όταν οι άνθρωποι ικανοποίησαν όλες τις βασικές βιοτικές ανάγκες τους και τακτοποίησαν τις υλικές προϋποθέσεις και για καλοζωία και για εξύψωση της ζωής(πρὸς ῥᾳστώνην καὶ διαγωγὴν), μόνο τότε στράφηκαν οι άνθρωποι σε αυτού του είδους την πνευματική αναζήτηση, δηλαδή τη φιλοσοφία. Η φιλοσοφική δραστηριότητα, λοιπόν, υπερβαίνει τις πιεστικές ανάγκες της καθημερινής ζωής, καθώς αναπόφευκτα προϋποθέτει χρόνο ελευθερίας κι άνεση ζωής. Ο Αριστοτέλης δεν συνδέει τη φιλοσοφία με τη ῥᾳστώνην, την χαλάρωση δηλαδή και την απόλαυση, ανατρέχοντας απλώς στην ιστορική της καταγωγή. Αν η σύνδεση αυτή δεν ήταν διαχρονική και ουσιώδης, δεν θα τον ενδιέφερε. Ο Αριστοτέλης διαβλέπει ότι η δραστηριότητα του φιλοσόφου υπερβαίνει πάντα τις πιεστικές απαιτήσεις της καθημερινότητας, προϋποθέτει χρόνο ελευθερίας και απομάκρυνση από τις άλλες τέχνες· τότε και μόνο τότε μπορεί αυτός να προσεγγίσει τη φιλοσοφική ακρίβεια. Γι’αυτό και η ῥᾳστώνη γίνεται έγκυρο σημάδι της φιλοσοφίας. Επομένως, το χωρίο λειτουργεί ως απόδειξη του ισχυρισμού ότι η επιδίωξη της υπέρβασης της άγνοιας έγινε χάριν της γνώσης και όχι για κάποια άλλη χρησιμότητα. [178 λέξεις]

**Β1.** Ποιες γλωσσικές επιλογές του Αριστοτέλη στο συγκεκριμένο κεφάλαιο (Α2) του έργου Μετὰ τὰ φυσικὰ επιβεβαιώνουν την ιστορικότητα της φιλοσοφίας;

 Ο Αριστοτέλης στο έργο του Μετὰ τὰ φυσικὰ παρουσιάζει πράγματι την πρώτη ιστορία της φιλοσοφίας, προβαίνοντας σε μία ανάλυση της συνεισφοράς όλων των Ελλήνων φιλοσόφων και δεν περιορίζεται σε μία μελέτη αποκλειστικά λογική. Άλλωστε για να καταλάβουμε για ποιον λόγο φιλοσοφούμε, πρέπει όχι μόνο να ορίσουμε τι είναι φιλοσοφία, αλλά και να εξετάσουμε με ιστορική ματιά το πώς άρχισαν οι άνθρωποι να φιλοσοφούν. Για τον σκοπό αυτό, καθώς αρθρώνει το συγκεκριμένο κεφάλαιο (Α2), κάνει τις παρακάτω

γλωσσικές επιλογές:

α) χρήση χρονικών προσδιορισμών (καὶ νῦν καὶ τὸ πρῶτον, ἐξ ἀρχῆς, εἶτα),

β) διπλή χρήση του ρήματος ἄρχομαι (ἤρξαντο, ἤρξατο).

γ) μία ρητή αναφορά στο συμβεβηκός, δηλαδή στο ιστορικό συμβάν,

δ) ευρεία χρήση ιστορικών χρόνων.

Η ιστορικότητα, λοιπόν, της φιλοσοφίας, στη διαχρονία και τη συγχρονία της, διαπερνά τη σκέψη του Αριστοτέλη. Επιπλέον, παρατηρούμε ότι απουσιάζουν οι αυστηρές χρονολογικές αναφορές. Έτσι, ο Αριστοτέλης, ως φιλόσοφος, και όχι ως ιστορικός, θα καταφέρει να αρθρώσει οργανωμένα τον δικό του, προσωπικό φιλοσοφικό λόγο, υποτάσσοντας κάθε επιμέρους ιστορική περίπτωση. [162 λέξεις]

**Β1.** Γιατί κατά τον Αριστοτέλη αυτός που αγαπά τους μύθους είναι κατά κάποιον τρόπο και φιλόσοφος; Ποια ήταν η άποψη του Πλάτωνα για το ίδιο θέμα;

Αξιοπρόσεκτη είναι, πράγματι, η παρενθετική ενισχυτική διατύπωση (διὸ καὶ ὁ φιλόμυθος φιλόσοφός πώς ἐστιν· ὁ γὰρ μῦθος σύγκειται ἐκ θαυμασίων), αφού με τα αξιοθαύμαστα, τα αξιοπερίεργα ασχολείται τόσο ο μύθος όσο και η φιλοσοφία. Ο μύθος έχει ως πρώτη πηγή τις αναγκαίες αντιδράσεις της ανθρώπινης συνείδησης μπροστά στο άγνωστο, το οποίο προσπαθεί να κατανοήσει και μέσα στο οποίο θέλει να ενεργήσει, αφού αλλιώς δεν μπορεί να ολοκληρωθεί η ύπαρξή της. Άλλωστε ο μύθος είχε τη δική του φιλοσοφική αξία και δεν έπαψε ποτέ να είναι πολύτιμο εργαλείο σκέψης. Ο Αριστοτέλης στο συγκεκριμένο σημείο έχει προφανώς κατά νου τόσο τους αρχαίους μυθογράφους, όσο και τον Πλάτωνα που αξιοποιεί τον μύθο ως εργαλείο φιλοσοφικής ανάλυσης π.χ. μύθος του Σπηλαίου. Είναι γνωστό, άλλωστε, ότι ο Πλάτων χρησιμοποιεί τον μύθο για να αποτολμήσει πέρα από τον λόγο, να υποστηρίξει τα θεωρητικώς αναπόδεικτα. Θα μπορούσαμε, τέλος, να ισχυριστούμε ότι στο σημείο αυτό υπόκειται ένα βαθύτερο ερμηνευτικό σχήμα για την πορεία της ανθρωπότητας προς τη γνώση: από τον μύθο στον λόγο. [165 λέξεις]

**Β2. ΠΑΡΑΛΛΗΛΟ ΚΕΙΜΕΝΟ: Θεόφιλος Βέικος, *Εισαγωγή στις φιλοσοφικές σπουδές***

Στο βιβλίο αυτό του Θεόφιλου Βέικου συζητούνται μερικά πρακτικά προβλήματα γύρω από τις φιλοσοφικές σπουδές π.χ. σε τι χρησιμεύει η φιλοσοφία και ποιες ικανότητες αναπτύσσει εκείνος/η που τη σπουδάζει. *Εκείνοι που μελετούν φιλοσοφία, σπουδάζουν ή καταγίνονται με φιλοσοφική έρευνα είναι σε θέση να αναπτύξουν μερικές πολύ χρήσιμες ικανότητες: να λύνουν προβλήματα, να οργανώνουν λογικά τις σκέψεις τους, να διατυπώνουν έγκυρα και, καμιά φορά, ακαταμάχητα επιχειρήματα, να επικοινωνούν με τους άλλους με λόγο συγκροτημένο, εύλογο, τεκμηριωμένο, να αναλύουν κριτικά και να ξεδιαλύνουν τις βασικές ιδέες που είναι τρέχουσες στην καθημερινή ζωή, να αξιολογούν με τρόπο κριτικό την πορεία της συλλογικής ανθρώπινης ζωής και να συμβάλλουν στη διαδικασία αλλαγής της.*

Αφού μελετήσετε το παραπάνω κείμενο, σε ποιο βαθμό θα αποδεχόταν ή θα απέρριπτε ο Αριστοτέλης τις ωφέλειες που κατά τον Θ. Βέικο προκύπτουν από την ενασχόληση με τη φιλοσοφία; Να τεκμηριώσετε την απάντησή σας με αναφορές και στα δύο κείμενα.

Στο κείμενο του Βέικου παρουσιάζεται η κατάκτηση ενός συνόλου ικανοτήτων που προκύπτουν για αυτόν/ήν που ασχολείται με τη φιλοσοφία: επίλυση προβλημάτων, λογική οργάνωση της σκέψης, διατύπωση έγκυρης επιχειρηματολογίας, κριτική ανάλυση κ.λπ. Αν και φαινομενικά μπορεί κανείς να υποστηρίξει ότι παρουσιάζεται διάσταση απόψεων με το κείμενο του Αριστοτέλη, εντούτοις τα δύο κείμενα στην ουσία συνομιλούν. Αφενός η αναφορά στο κείμενο του Βέικου σε πλήθος διανοητικών ικανοτήτων, όπως αυτές που προαναφέρθηκαν συμπλέει τόσο με τον θαυμασμό και την έκπληξη όσο και με την προσπάθεια του ανθρώπινου νου να υπερβεί την άγνοια που διατυπώνονται στο κείμενο του Αριστοτέλη. Άλλωστε, η απορία γίνεται αφετηρία της φιλοσοφικής αναζήτησης, καθώς ο Αριστοτέλης θεωρεί πως η «απορητική μέθοδος» είναι η αρχική και η θεμελιώδης φιλοσοφική μέθοδος με έκθεση αποριών, διατύπωση αντίθετων λύσεων, εξέταση των συνεπειών, λογικά δηλαδή εργαλεία άμεσα συνδεδεμένα με τις ικανότητες που αναφέρονται στο κείμενο του Βέικου. Αφετέρου το σύνολο αυτών των ικανοτήτων προκύπτει ως αβίαστο αποτέλεσμα της φιλοσοφικής δραστηριότητας και όχι ως αυτοσκοπός. [159 λέξεις]

**Β2. ΠΑΡΑΛΛΗΛΟ ΚΕΙΜΕΝΟ: Λούντβιχ Bίτγκενσταϊν, *Αφορισμοί και εξομολογήσεις***

Ο Λούντβιχ Βίτγκενσταϊν ήταν Αυστριακός φιλόσοφος, και θεωρείται ένας από τους πλέον επιδραστικούς φιλοσόφους, του οποίου το έργο διαδραμάτισε σπουδαίο ρόλο στην εξέλιξη της φιλοσοφικής σκέψης του 20ού αιώνα. Στο απόσπασμα που ακολουθεί αναφέρεται στην ιδιαιτερότητα της φιλοσοφικής σκέψης.

*Ξεκινάμε με μια διανοητική δυσφορία σαν του παιδιού που ρωτάει:
«Γιατί;» Το ερώτημα του παιδιού δεν είναι σαν εκείνο του ώριμου ανθρώπου· είναι μια έκφραση απορίας και όχι αίτημα για παροχή ακριβών πληροφοριών. Έτσι και οι φιλόσοφοι ρωτούν: «Γιατί;» και «Tι;», χωρίς να ξέρουν τι ακριβώς είναι αυτό που ρωτούν. Εκφράζουν ένα αίσθημα διανοητικής δυσφορίας... Τα φιλοσοφικά προβλήματα έχουν τη μορφή: «Τα ΄χω χαμένα*».

Από το σχολικό βιβλίο, Αρχές Φιλοσοφίας, Β΄ Λυκείου

Αφού μελετήσετε το παραπάνω κείμενο, σε ποιο βαθμό θεωρείτε ότι η άποψη του Βίτγκενσταϊν είναι σύμφωνη με τις απόψεις που διατυπώνει ο Αριστοτέλης για την αφετηρία και τις επιδιώξεις της φιλοσοφικής δραστηριότητας. Να τεκμηριώσετε την απάντησή σας με αναφορές και στα δύο κείμενα.

Στα δυο κείμενα, αν και απέχουν χρονικά μεταξύ τους, εντοπίζονται παράλληλες τοποθετήσεις ως προς την αφετηρία και τις επιδιώξεις της φιλοσοφικής δραστηριότητας. Ο Αριστοτέλης ισχυρίζεται πως αφετηρία του φιλοσοφεῖν είναι το θαυμάζειν με τη σημασία τόσο της πρωτογενούς έκπληξης (ευχάριστης ή δυσάρεστης) όσο και της περιέργειας. Η επιθυμία της γνώσης κατ’αυτόν είναι έμφυτη στον άνθρωπο. Η απορία και ο θαυμασμός υποδηλώνουν τη συνειδητοποίηση εκ μέρους των ανθρώπων της άγνοιάς τους, και κατ’ επέκταση την επιθυμία τους να την υπερβούν. Άλλωστε, ο Αριστοτέλης συνδέει άμεσα τη φιλοσοφική δραστηριότητα με την αναζήτηση της αλήθειας. Ομοίως και ο Bίτγκενσταϊν θεωρεί ότι αφετηρία της φιλοσοφικής δραστηριότητας είναι η διανοητική δυσφορία, η έκφραση απορίας του τι και του γιατί που εγγενώς υπάρχει στον άνθρωπο (Ξεκινάμε με μια διανοητική δυσφορία …«Γιατί;»… Τα φιλοσοφικά προβλήματα έχουν τη μορφή: «Τα ΄χω χαμένα). Παράλληλα, ο Bίτγκενσταϊν διαπιστώνει ότι οι άνθρωποι αναζητούν τη γνώση, ενώ δεν γνωρίζουν τι ακριβώς ρωτούν (οι φιλόσοφοι ρωτούν… αυτό που ρωτούν). Επομένως, διαφαίνεται ότι και γι’ αυτόν η στόχευση του φιλοσοφικού στοχασμού είναι προσανατολισμένη στην κατάκτηση της γνώσης και στην αναζήτηση των δυνατοτήτων της ανθρώπινης σκέψης χωρίς να υπηρετεί κατ’ ανάγκην χρησιμοθηρική στόχευση. [188 λέξεις]

**Β2. ΠΑΡΑΛΛΗΛΟ ΚΕΙΜΕΝΟ: Ρενέ Ντεκάρτ, Αρχές Φιλοσοφίας**

Ο γάλλος φιλόσοφος Ρενέ Ντεκάρτ, γνωστός και με το εξελληνισμένο όνομα Καρτέσιος, είναι ένας από τους θεμελιωτές της νεότερης φιλοσοφίας. Στο παρακάτω απόσπασμα περιγράφει την έννοια της φιλοσοφίας, αναφέροντας πρώτα απόψεις που παραπέμπουν στην αρχαιότητα και ήταν γνωστές στους τότε σπουδαστές.

*Θα ήθελα πρώτα πρώτα να εξηγήσω τι είναι φιλοσοφία, αρχίζοντας από τα πλέον κοινότοπα: ότι η λέξη φιλοσοφία σημαίνει τη μελέτη της σοφίας κι ότι ως σοφία δεν εννοούμε μόνο τη σύνεση σε πρακτικές υποθέσεις, αλλά μια τέλεια γνώση όλων όσα μπορεί να γνωρίσει ο άνθρωπος, τόσο για την καθοδήγηση της ζωής του όσο και για τη διατήρηση της υγείας του και για την επινόηση όλων των τεχνών. Προκειμένου αυτή η γνώση να είναι τέτοιου είδους, είναι αναγκαίο να συνάγεται από τα πρώτα αίτια· για να μελετήσουμε πώς την αποκτάμε, ό,τι δηλαδή για την ακρίβεια ονομάζουμε φιλοσοφείν, πρέπει ν’ αρχίζουμε από την αναζήτηση των πρώτων αιτίων, δηλαδή των αρχών.*

Μτφρ. Β. Γρηγορόπουλος

Αφού μελετήσετε το παραπάνω κείμενο, να αναφέρετε σε ποια σημεία συμφωνεί ο Ντεκάρτ με τον Αριστοτέλη σχετικά με το περιεχόμενο του όρου «φιλοσοφία» και τους λόγους για τους οποίους ο άνθρωπος φιλοσοφεί. Να τεκμηριώσετε την απάντησή σας με αναφορές και στα δύο κείμενα.

Ο Ντεκάρτ ορίζει τη φιλοσοφία ως «μελέτη της σοφίας» και παραπέμπει στην αναζήτηση των πρώτων αιτίων για τη σε βάθος μελέτη της. Επίσης, προσθέτει ως κύρια διάσταση της έννοιας «φιλοσοφία» την τέλεια γνώση και θέλει να θεμελιώσει τη φιλοσοφία πάνω σε κάποιες αρχές, ώστε να λειτουργήσει αυτή αιτιοκρατικά. Γι’ αυτό δεν δίνει έμφαση στη ηθικήπρακτική διάσταση της ανθρώπινης σοφίας. Αυτό, οπωσδήποτε, τον φέρνει κοντά στη σκέψη του Αριστοτέλη. Άλλωστε, ο κομβικός ρόλος της φιλοσοφίας ως δρόμου για την υπέρβαση της άγνοιας και προσέγγισης της γνώσης διατυπώνονται με σαφήνεια και στο κείμενο του Αριστοτέλη. Ο Σταγειρίτης αναφέρεται στη σε βάθος προσέγγιση της γνώσης (τὸ εἰδέναι, τὸ ἐπίστασθαι), και ειδικότερα στην ολοκληρωμένη γνώση. Στις λέξεις ἀγνοεῖν και ἄγνοιαν επιβεβαιώνεται, επίσης, η διανοητική, εκτός των άλλων, διάσταση της φιλοσοφίας κατά τον Αριστοτέλη. Ωστόσο, ο Ντεκάρτ δίνει και μία πιο χρηστική προοπτική στη φιλοσοφία (τόσο για την καθοδήγηση της ζωής του όσο και για τη διατήρηση της υγείας του και για την επινόηση όλων των τεχνών), αλλά σε κάθε περίπτωση είναι εμφανής η επιστημονική στόχευση, η συγκρότηση στέρεης γνώσης, δηλαδή ἐπιστήμης, στο οποίο θα συμφωνούσε ο Αριστοτέλης. [183 λέξεις]

**ΔΙΔΑΓΜΕΝΟ ΚΕΙΜΕΝΟ**

**Ἀριστοτέλης, Προτρεπτικὸς [Πρὸς Θεμίσωνα], αποσπ. 8-9**

**Β1.** **«ἡ φιλοσοφία δύναται ἐπιτάττειν κατὰ φύσιν»:** Με ποιον τρόπο ο Αριστοτέλης συνδέει τη φιλοσοφία με τη φύση στο πλαίσιο της ανθρώπινης πράξης;

Βασική θέση που ο Αριστοτέλης διακηρύσσει παντού στον Προτρεπτικό, είναι η διαπλοκή της γνώσης για τη φύση με τη γνώση των ηθικών αρχών. Όποιος δραστηριοποιείται φιλοσοφικά κατορθώνει να γνωρίσει τις αρχές της φύσης (είτε των πραγμάτων είτε της ψυχής)· ανακαλύπτει δηλαδή ότι παντού στη φύση των πραγμάτων κυριαρχεί η τάξη και η νομοτέλεια. Αυτή η γνώση, συνεπώς, τον βοηθά να ρυθμίσει ανάλογα την προσωπική του ζωή. Αυτό το νόημα έχει η διατύπωση ότι η φιλοσοφία έχει τη δύναμη να κατευθύνει όλα τα πράγματα σύμφωνα με τη φύση τους (ἡ φιλοσοφία δύναται ἐπιτάττειν κατὰ φύσιν). Ο Αριστοτέλης υποστηρίζει δηλαδή ότι αντικείμενο της φιλοσοφικής σκέψης και της ύψιστης επιστήμης είναι η αλήθεια, και μάλιστα η αλήθεια σύμφωνα με τη φύση των πραγμάτων. [120 λέξεις]

**Β1.** Σε ποιο συμπέρασμα καταλήγει ο Αριστοτέλης στο απόσπασμα 8 (Τὰ ὑποκείμενα… ὠφελίμως) του Προτρεπτικού λόγου και με ποια επιχειρήματα;

Στο απόσπασμα 8 ο Αριστοτέλης καταλήγει στη δεοντολογική διατύπωση «πρέπει να φιλοσοφούμε εάν θέλουμε να είμαστε καλοί πολίτες και να ζήσουμε ωφέλιμα» (Φιλοσοφητέον ἄρα ἡμῖν, εἰ μέλλομεν ὀρθῶς πολιτεύσεσθαι καὶ τὸν ἑαυτῶν βίον διάξειν ὠφελίμως).

Αρχικά, ο Αριστοτέλης επισημαίνει την αναγκαιότητα της σωστής χρήσης όσων εργαλείων διαθέτουμε για τη ζωή· προϋπόθεση της σωστής χρήσης αποτελεί η ασφαλής και έγκυρη γνώση (ἐπιστήμη· από το ρήμα ἐπίσταμαι). Ειδικότερα, ο άνθρωπος διαθέτει για παράδειγμα το σώμα και όσα εξυπηρετούν το σώμα, σαν ένα είδος εργαλείων (ὄργανα). Αυτό από μόνα τους δεν είναι ούτε κάτι καλό ούτε κάτι κακό. Η χρήση τους, ωστόσο, ενέχει κινδύνους, και τις περισσότερες φορές προκαλείται το αντίθετο αποτέλεσμα. Κατά συνέπεια, απαιτείται (δεῖ) η ασφαλής και στέρεη γνώση (ἐπιστήμη) η οποία θα αποτρέψει τους κινδύνους και θα συμβάλει στην καλύτερη χρήση τους (προσηκόντως), εξυπηρετώντας τον απώτερο στόχο του ανθρώπου. Αξιοσημείωτη εδώ η κλιμάκωση: ο άνθρωπος επιζητά τη γνώση, μετά προβαίνει στην απόκτησή της με τελικό ζητούμενο όμως την εφαρμογή της και τη σωστή χρήση της (ὀρέγεσθαι-κτᾶσθαι-χρῆσθαι). Σε αυτήν τη γνώση στοχεύει η φιλοσοφία και γι’ αυτό είναι απαραίτητη κατά τρόπο διττό, εάν θέλουμε να παρακολουθούμε σωστά τις δημόσιες υποθέσεις (σχήμα πρωθύστερο) και να διαμορφώνουμε επωφελώς την ιδιωτική μας ζωή (εἰ μέλλομεν ὀρθῶς πολιτεύσεσθαι καὶ τὸν ἑαυτῶν βίον διάξειν ὠφελίμως). Η διατύπωση είναι δεοντολογική, στο πλαίσιο ενός υποθετικού συλλογισμού, αποκτώντας μία διάσταση διαχρονική (ἡμῖν). Είναι εμφανές ότι αξιοποιείται η δομή του συλλογισμού (δύο προκείμενες και ένα συμπέρασμα).

Συμπερασματικά, για τον Αριστοτέλη η φιλοσοφία λειτουργεί ενοποιητικά· συντονίζει την παρουσία του ανθρώπου στον κόσμο, δίνοντάς της συνοχή, ενότητα και νόημα. Πρόκειται, δηλαδή για μια ισχυρή προτροπή στον φιλοσοφικό τρόπο ζωής και στον φιλοσοφικό στοχασμό. [271 λέξεις]

**Β1.** Σε ποιο συμπέρασμα καταλήγει ο Αριστοτέλης στο απόσπασμα 9 (Ἔτι τοίνυν… περιεχούσης) του Προτρεπτικού λόγου και με ποια επιχειρήματα;

Στο απόσπασμα 9 ο Αριστοτέλης καταλήγει στη δεοντολογική διατύπωση «πρέπει να φιλοσοφούμε με κάθε τρόπο, διότι η φιλοσοφία εμπεριέχει την ορθή κρίση και τη φρόνηση που κατευθύνει αλάνθαστα τις πράξεις μας» (φιλοσοφητέον ἐκ παντὸς τρόπου, ὡς μόνης φιλοσοφίας τὴν ὀρθὴν κρίσιν καὶ τὴν ἀναμάρτητον ἐπιτακτικὴν φρόνησιν ἐν ἑαυτῇ περιεχούσης)

Το απόσπασμα 9 αποτελεί ένα επιπλέον (Ἔτι...) επιχείρημα για την αναγκαιότητα της φιλοσοφίας, αφού αυτή μπορεί να χρησιμοποιεί σωστά όλα τα είδη γνώσης. Πιο συγκεκριμένα, κατά τον Αριστοτέλη, η γνώση μπορεί να κατηγοριοποιηθεί σε διάφορα επίπεδα με διαφορετική στόχευση: 1) γνώση που παράγει τα αγαθά της ζωής και γνώση που τα χρησιμοποιεί, 2) είδη γνώσης που υπηρετούν και είδη γνώσης που καθοδηγούν. Τα τελευταία εκπροσωπούν τον υψηλότερο βαθμό γνώσης και σε αυτά βρίσκεται το καθαυτό αγαθό (ο απώτερος στόχος του φιλοσοφικού στοχασμού). Ακολουθεί η υποθετική διατύπωση: Εἰ τοίνυν μόνη ἡ τοῦ κρίνειν ἔχουσα τὴν ὀρθότητα καὶ ἡ τῷ λόγῳ χρωμένη καὶ ἡ τὸ ὅλον ἀγαθὸν θεωροῦσα, ἥτις ἐστὶ φιλοσοφία, χρῆσθαι πᾶσι καὶ ἐπιτάττειν κατὰ φύσιν δύναται· εάν η φιλοσοφία, εκείνο δηλαδή το είδος γνώσης που α) καταλήγει σε διατύπωση σωστής κρίσης, β) χρησιμοποιεί τη λογική και γ) στοχεύει συνολικά το αγαθό, μπορεί να χρησιμοποιεί όλα τα άλλα είδη γνώσης και να τα διευθύνει σύμφωνα με τις αρχές της φύσης (κατὰ φύσιν), τότε πρέπει να φιλοσοφούμε (φιλοσοφητέον=χρὴ φιλοσοφεῖν), καθώς κατά την άποψη του Αριστοτέλη (ὡς...) μόνον η φιλοσοφία περικλείει τη σωστή κρίση και την αλάνθαστη (ἀναμάρτητον) γνώση, που διαθέτει την ορίζουσα δύναμη να καθορίζει τι πρέπει και τι δεν πρέπει να κάνουμε (ἐπιτακτικὴν φρόνησιν). Η διατύπωση και εδώ είναι δεοντολογική, αποτελεί το συμπέρασμα μίας ακόμη υποθετικής διατύπωσης, ενώ αιτιολογείται από την υποκειμενική παραδοχή για τη μοναδικότητα της φιλοσοφίας (ὡς μόνης φιλοσοφίας τὴν ὀρθὴν κρίσιν καὶ τὴν ἀναμάρτητον ἐπιτακτικὴν φρόνησιν ἐν ἑαυτῇ περιεχούσης). Είναι εμφανές ότι αξιοποιείται η δομή του συλλογισμού (δύο προκείμενες και ένα συμπέρασμα).

Συμπερασματικά, για τον Αριστοτέλη η φιλοσοφία λειτουργεί ενοποιητικά· συντονίζει την παρουσία του ανθρώπου στον κόσμο, δίνοντάς της συνοχή, ενότητα και νόημα. Πρόκειται, δηλαδή για μια ισχυρή προτροπή στον φιλοσοφικό τρόπο ζωής και στον φιλοσοφικό στοχασμό. [Λέξεις 338]

**Β1.** Με ποια επιχειρήματα ο Αριστοτέλης στα παραπάνω αποσπάσματα από τον Προτρεπτικὸ προσπαθεί να υπερασπιστεί τη σωκρατική πρόταση «ζωή χωρίς αδιάκοπο (αυτο)έλεγχο δεν αξίζει να τη ζει κανείς» (Πλάτ. Ἀπολογία Σωκράτους 38a);

Στον Προτρεπτικὸ του Αριστοτέλη είναι έντονη η σωκρατική επιρροή. Το αίτημα να μην δεχόμαστε τίποτε ως αυτονόητα καλό ή κακό, αν δεν έχει προηγηθεί προσεκτικός έλεγχος, όπως είχε διακηρύξει ο Σωκράτης στην πλατωνική Ἀπολογία του, δηλώνει ότι ζωή χωρίς αδιάκοπο (αυτο)έλεγχο δεν αξίζει να τη ζει κανείς. Η αρχαιοελληνική λέξη «βίος» δεν ταυτίζεται πάντα απολύτως με τη λέξη «ζωή». Συχνά με τον «βίον» δίνεται έμφαση στον τρόπο της ζωής, στην κατάσταση της ζωής ή στο πώς βιώνει ο άνθρωπος τη ζωή. Έτσι, ενώ η ζωή αποτελεί για τον άνθρωπο ένα υπαρκτικό δεδομένο, ο βίος υπόκειται σε διερώτηση, διαμόρφωση και επιλογή. Με άλλα λόγια, ενώ η ζωή για κάθε έμβιο ον είναι μία, οι επιλέξιμοι βίοι είναι πολλοί. Από αυτή την οπτική γωνία, ο ανθρώπινος βίος, ατομικός και συλλογικός, μπορεί να γίνει αντικείμενο φιλοσοφικής μελέτης.

Και ο Αριστοτέλης στον Προτρεπτικὸ αναγνωρίζει ότι η φιλοσοφία είναι απαραίτητη για τον κοινωνικό και πρακτικό βίο. Συγκεκριμένα, στην πρώτη παράγραφο του Προτρεπτικοῦ (απ. 8) επιχειρηματολογεί για το ότι πρέπει να επιδιώκουμε το σύνολο των γνώσεων, να τις αποκτήσουμε και να τις εφαρμόσουμε σωστά (δεῖ τοίνυν ὀρέγεσθαι τῆς ἐπιστήμης κτᾶσθαί τε αὐτὴν καὶ χρῆσθαι αὐτῇ προσηκόντως), ώστε να μπορούμε να αξιοποιήσουμε εποικοδομητικά στη διαμόρφωση του βίου μας όλα τα μέσα και τα εργαλεία που διαθέτουμε. Στη δεύτερη παράγραφο (απ. 9) δίνει την ύψιστη θέση στη φιλοσοφία και στην αξία της για μια ευτυχισμένη ζωή, αφού θεωρεί ότι η φιλοσοφία, εκείνο δηλαδή το είδος γνώσης που α) καταλήγει σε διατύπωση σωστής κρίσης, β) χρησιμοποιεί τη λογική και γ) στοχεύει συνολικά το αγαθό, μπορεί να χρησιμοποιεί όλα τα άλλα είδη γνώσης και να τα διευθύνει σύμφωνα με τις αρχές της φύσης (κατὰ φύσιν). Μόνο η φιλοσοφία περικλείει τη σωστή κρίση και την αλάνθαστη (ἀναμάρτητον) γνώση, που διαθέτει την ορίζουσα δύναμη να καθορίζει τι πρέπει και τι δεν πρέπει να κάνουμε (ἐπιτακτικὴν φρόνησιν). Επομένως, ο Αριστοτέλης με την επιχειρηματολογία του στον Προτρεπτικό επιβεβαιώνει τη σωκρατική πρόταση «ὁ ἀνεξέταστος βίος οὐ βιωτὸς ἀνθρώπῳ» και την επικυρώνει με νέα επιχειρήματα. [Λέξεις 329]

**Β2. ΠΑΡΑΛΛΗΛΟ ΚΕΙΜΕΝΟ: Λουκιανός, Νεκρικοί Διάλογοι 231**

Ο διάλογος που ακολουθεί διεξάγεται ανάμεσα στον πορθμέα του Κάτω κόσμου, τον Χάρωνα, και τον κυνικό φιλόσοφο, Μένιππο από τα Γάδαρα (3ος αι. π.Χ.), ο οποίος έζησε με βάση τα ιδεώδη της απλής ζωής σύμφωνα με τη φύση, της εγκράτειας και της άρνησης του πλούτου, της δόξας και της ομορφιάς. Ως συνέπεια του τρόπου με τον οποίο έζησε, ο Μένιππος δεν έχει ούτε καν τον οβολό που συνηθιζόταν να δίνεται ως αμοιβή στον Χάρωνα.

*ΧΑΡΩΝ: Παλιοτόμαρο, πλήρωσέ μου τα ναύλα σου!*

*ΜΕΝΙΠΠΟΣ: Φώναζε όσο θέλεις, αν σ᾽ αρέσει!*

*ΧΑΡΩΝ: Πλήρωσε, σου λέω, που σε πέρασα από τη λίμνη!*

*ΜΕΝΙΠΠΟΣ: Δεν μπορείς να πάρεις από όποιον δεν έχει.[...]*

*ΧΑΡΩΝ: Δεν ήξερες ότι έπρεπε να φέρεις τα ναύλα σου μαζί σου;*

*ΜΕΝΙΠΠΟΣ: Το ήξερα, αλλά δεν είχα. Κι ύστερα; Έπρεπε γι᾽ αυτό να μην πεθάνω;*

*ΧΑΡΩΝ: Εσύ μόνο λοιπόν θα καυχιέσαι πως πέρασες τζάμπα;*

*ΜΕΝΙΠΠΟΣ: Καθόλου τζάμπα, φίλε μου. Και νερό από τη βάρκα έβγαλα, και κουπί τράβηξα και, στο κάτω κάτω, ήμουν ο μόνος από τους επιβάτες που δεν έκλαιγα![...]*

*ΧΑΡΩΝ: Βρε Ερμή, από πού μας τον έφερες αυτόν τον σκύλο; Τι λόγια έλεγε στο ταξίδι!*

*Κορόιδευε και περιγελούσε όλους τους επιβάτες, κι ήταν ο μόνος που τραγουδούσε όταν εκείνοι έκλαιγαν!*

*ΕΡΜΗΣ: Μα δεν ξέρεις, Χάρων, ποιον κουβάλησες με τη βάρκα σου; Έναν άνθρωπο αληθινά ελεύθερο. Αυτός δεν νοιάζεται για τίποτε. Είναι ο Μένιππος!*

Μτφρ. Π. Μουλλάς

Αφού μελετήσετε το παραπάνω κείμενο, να συσχετίσετε την εικόνα του φιλοσόφου Μένιππου με τις προτροπές του Αριστοτέλη για τον φιλοσοφικό βίο στο αρχαίο διδαγμένο κείμενο.

Ο φανταστικός διάλογος ανάμεσα στον πορθμέα του Κάτω Κόσμου και τον κυνικό φιλόσοφο, Μένιππο από τα Γάδαρα (3ος αι. π.Χ.), ο οποίος, ως συνέπεια του τρόπου με τον οποίο έζησε, δεν έχει ούτε καν τον οβολό που συνηθιζόταν να δίνεται ως αμοιβή του Χάρωνα ( «δεν μπορείς να πάρεις από όποιον δεν έχει»), παρουσιάζει μια ακραία φιλοσοφική στάση ζωής, η οποία χαρακτηρίζεται από περιφρόνηση για όλα όσα οι περισσότεροι άνθρωποι θεωρούν σημαντικά («κορόιδευε και περιγελούσε όλους τους επιβάτες, κι ήταν ο μόνος που τραγουδούσε όταν εκείνοι έκλαιγαν!»). Η στάση του Μένιππου συνάδει με την εικόνα του «απόκοσμου» φιλοσόφου που όχι μόνον απέχει από τη ζωή, αλλά και κοροϊδεύει όλα όσα οι άλλοι άνθρωποι θεωρούν σημαντικά. Παράλληλα, βέβαια, ο Μένιππος προσέφερε στο ταξίδι προς τον Κάτω Κόσμο («και νερό από τη βάρκα έβγαλα, και κουπί τράβηξα») και αντιμετώπισε τον θάνατο με θάρρος («ο μόνος από τους επιβάτες που δεν έκλαιγα») και ως άτομο θεωρείται πως έχει εξασφαλίσει την ελευθερία («έναν άνθρωπο αληθινά ελεύθερο»). Άρα, θα μπορούσε κάποιος να υποστηρίξει ότι η ωφέλεια της φιλοσοφίας έχει μεγιστοποιηθεί σε αυτόν.

Και ο Αριστοτέλης στον Προτρεπτικὸ αναγνωρίζει ότι όλοι οι άνθρωποι επιθυμούν εφικτά και ωφέλιμα πράγματα και προσπαθεί να δείξει ότι η φιλοσοφία είναι ένα από αυτά. Γι’ αυτό προτρέπει να φιλοσοφούμε, γιατί έτσι θα αποκτήσουμε και θα χρησιμοποιήσουμε στον κοινωνικό και πρακτικό βίο ένα σημαντικό αγαθό, τη σοφία. Η σοφία αυτή, όμως, δεν οδηγεί τον φιλόσοφο σε αντιπαράθεση με τον κοινωνικό του περίγυρο και πολύ περισσότερο δεν τον εξωθεί σε αποχή από την κοινωνική ζωή (δεῖ τοίνυν ὀρέγεσθαι τῆς ἐπιστήμης κτᾶσθαίτε αὐτὴν καὶ χρῆσθαι αὐτῇ προσηκόντως), όπως στην περίπτωση του Μένιππου. Ο άνθρωπος κατά τον Αριστοτέλη, οφείλει να επιζητά τη γνώση, μετά να προβαίνει στην απόκτησή της με τελικό ζητούμενο, όμως, την εφαρμογή της και τη σωστή χρήση της (ὀρέγεσθαι-κτᾶσθαι χρῆσθαι). Σε αυτήν τη γνώση στοχεύει η φιλοσοφία κατά τον Αριστοτέλη και γι’ αυτό είναι απαραίτητη κατά τρόπο διττό, εάν θέλουμε να συμμετέχουμε σωστά στις δημόσιες υποθέσεις και να διαμορφώνουμε επωφελώς την ιδιωτική μας ζωή. [331 λέξεις]

**Β2. ΠΑΡΑΛΛΗΛΟ ΚΕΙΜΕΝΟ: Νάιγκελ Γουορνμπάρτον, Φιλοσοφία: Τα βασικά**

Το βιβλίο του Νάιγκελ Γουορνμπάρτον «Φιλοσοφία: Τα βασικά» διευκολύνει τον αναγνώστη να εισέλθει στον κόσμο της φιλοσοφίας. Κάθε κεφάλαιο ασχολείται με μια βασική περιοχή της φιλοσοφίας, εξηγώντας και διερευνώντας τις βασικές ιδέες και τα βασικά θέματά της.

*Όταν η ύπαρξή μας ακολουθεί μία ρουτίνα χωρίς ποτέ να εξετάζονται τα κίνητρα πάνω στα οποία βασίζεται, είναι σαν να οδηγούμε ένα αυτοκίνητο που δεν έχει πάει ποτέ service και του οποίου μπορεί να εμπιστεύεται κάνεις στα φρένα, το σύστημα οδήγησης, τη μηχανή, αφού μέχρι τώρα δεν παρουσίασαν ποτέ πρόβλημα, χωρίς όμως να παύει να είναι αυτή η εμπιστοσύνη του απόλυτα δικαιολογημένη. Τα τακάκια των φρένων μπορεί να είναι ελαττωματικά και να μην λειτουργήσουν ακριβώς τη στιγμή που τα χρειάζεσαι περισσότερο. Κατ’ αναλογία μπορεί οι αρχές στις οποίες στηρίζεται η ζωή του καθένα μας να μην παρουσιάζουν κανένα απολύτως πρόβλημα, μέχρι που θα παρουσιαστούν οι δυσκολίες της ζωής και οι αρχές αυτές θα τεθούν υπό αμφισβήτηση. Αλλά από την άλλη πλευρά αν δεν αμφισβητείτε σοβαρά την ορθότητα των αντιλήψεων στις οποίες βασίζεται η ζωή σας, σίγουρα κάνετε τη ζωή σας φτωχότερη, επειδή ακριβώς δεν αξιοποιείτε τις διανοητικές σας δυνάμεις.*

Μτφρ. Β.Χατζοπούλου

Σε ποιον βαθμό, κατά τη γνώμη σας, οι παραπάνω αναφορές είναι σύμφωνες με τις θέσεις του Αριστοτέλη στον Προτρεπτικό; Να τεκμηριώσετε την απάντησή σας με αναφορές και στα δύο κείμενα.

O Γουρνμπάρτον επιχειρηματολογεί για την ανάγκη αξιοποίησης των διανοητικών δυνάμεων από όλους τους ανθρώπους χρησιμοποιώντας μια αναλογία: όπως το αυτοκίνητο, στο οποίο δεν έχουμε προνοήσει να κάνουμε τακτικά τους ελέγχους λειτουργίας, όλα πάνε καλά, έως ότου εμφανιστεί κάποιο πρόβλημα, παρόμοια και στον ανθρώπινο βίο όλα φαίνονται να λειτουργούν καλά με βάση το παραδεδομένο πλαίσιο αξιών μέχρι τη στιγμή που θα ανακύψουν δυσκολίες και οι αξίες αυτές θα τεθούν υπό αμφισβήτηση. Και στην περίπτωση του αυτοκινήτου και στον ανθρώπινο βίο ο τακτικός έλεγχος που ασκείται από την ανθρώπινη διάνοια είναι απαραίτητη προϋπόθεση και για να αποφευχθούν πιθανά προβλήματα και για να αντιμετωπιστούν όσα εκ των πραγμάτων θα προκύψουν κάποια στιγμή. Επομένως, χωρίς τον φιλοσοφικό στοχασμό η ανθρώπινη ζωή φτωχαίνει («αν δεν αμφισβητείτε σοβαρά την ορθότητα των αντιλήψεων στις οποίες βασίζεται η ζωή σας, σίγουρα κάνετε τη ζωή σας φτωχότερη»). Και ο Αριστοτέλης στον Προτρεπτικὸ αναγνωρίζει ότι όλοι οι άνθρωποι επιθυμούν εφικτά και ωφέλιμα πράγματα και επιχειρεί να δείξει ότι η φιλοσοφία είναι ένα από αυτά. Γι’ αυτό προτρέπει, ως προς τον κοινωνικό και πρακτικό βίο, όλους τους ανθρώπους να φιλοσοφούν, γιατί έτσι θα αποκτήσουν και θα χρησιμοποιήσουν ένα σημαντικό αγαθό, τη σοφία (φιλοσοφητέον ἄρα ἡμῖν, εἰ μέλλομεν ὀρθῶς πολιτεύσεσθαι καὶ τὸν ἑαυτῶν βίον διάξειν ὠφελίμως). Όπως ο Γουορνμπάρτον, έτσι και ο Αριστοτέλης επιχειρεί να αποδείξει ότι η ζωή χωρίς φιλοσοφικό στοχασμό δεν έχει αξία. Όπως και ο Γουορνμπάρτον, έτσι και ο Αριστοτέλης δίνει έμφαση στην αξιοποίηση του ορθού λόγου (μόνη ἡ τοῦ κρίνειν ἔχουσα τὴν ὀρθότητα καὶ ἡ τῷ λόγῳ χρωμένη). Η διανοητική ζωή προσφέρει πολλή χαρά, ωστόσο ο άνθρωπος πραγματώνει τον στόχο μόνο όταν ενεργεί φιλοσοφικά και αγωνίζεται για την εφαρμογή της αλήθειας στην πρακτική ζωή (δεῖ τοίνυν ὀρέγεσθαι τῆς ἐπιστήμης κτᾶσθαί τε αὐτὴν καὶ χρῆσθαι αὐτῇ προσηκόντως). Συνεπώς, και οι δύο φιλόσοφοι συμφωνούν όχι μόνο για τη σημασία που έχει ο φιλοσοφικός στοχασμός αλλά κυρίως για την ανάγκη εφαρμογής του στον κοινωνικό και πρακτικό βίο. [316 λέξεις]

**Β2. ΠΑΡΑΛΛΗΛΟ ΚΕΙΜΕΝΟ: Πλάτων, Εὐθύδημος 281d-282a**

Στον διάλογο Εὐθύδημος ο Σωκράτης αφηγείται τη συζήτηση που είχε κάνει την προηγούμενη ημέρα με τα αδέλφια Ευθύδημο και Διονυσόδωρο στην οποία συμμετείχε και ο Κλεινίας. Οι δύο σοφιστές αν και υποσχέθηκαν στον Κλεινία ότι θα του δίδασκαν την αρετή, κάνοντας επίδειξη της αντιλογικής τους ικανότητας τού έδειξαν πως, όποια απάντηση κι αν έδινε, οι ίδιοι ήταν σε θέση να τον πείσουν ότι ήταν λανθασμένη. Εδώ είμαστε στο μέσον της εριστικής επίδειξης, όπου ο Σωκράτης παρεμβαίνει με διευκρινιστικά σχόλια για να διορθώσει την πορεία της συζήτησης.

*- Με δύο λόγια λοιπόν, Κλεινία, είπα, όλα αυτά που είπαμε στην αρχή ότι είναι αγαθά πιθανόν να μην έχουν την έννοια πώς με κάποιον τρόπο τα πράγματα αυτά είναι καθαυτά από τη φύση τους αγαθά αλλά να πρόκειται, καθώς φαίνεται, για το εξής: Όταν τα οδηγεί η αμάθεια, είναι κακά μεγαλύτερα από τα αντίθετά τους, στον βαθμό που είναι πιο ικανά να υπηρετήσουν τον οδηγό τους τη φρόνηση και τη γνώση, είναι ακόμη μεγαλύτερα αγαθά· μοναχά τους πάντως δεν φαίνεται να έχουν καμιάν αξία, ούτε τα μεν ούτε τα δε. (...) Μένει είπα, να κοιτάξουμε και τούτο: Επειδή όλοι μας ποθούμε να είμαστε ευτυχισμένοι, κι όπως διαπιστώσαμε, ευτυχισμένοι γινόμαστε σαν έχουμε στη διάθεσή μας τα πράγματα και τα χρησιμοποιούμε*

*σωστά, κι επειδή τη σωστή αυτή χρήση και την επιτυχία τη φέρνει η γνώση, αναγκαστικά, καθώς φαίνεται, πρέπει κάθε άνθρωπος να κάνει το παν για να γίνει όσο το δυνατό πιο σοφός· ή μήπως όχι;*

*- Ναι, είπε.*

Μτφρ. Ν.Μ. Σκουτερόπουλος

Αφού μελετήσετε το παραπάνω κείμενο, να εντοπίσετε τα κοινά σημεία ανάμεσα στα λεγόμενα του Σωκράτη προς τον Κλεινία και στα όσα προτρέπει ο Αριστοτέλης τον Θεμίσωνα στο αρχαίο διδαγμένο κείμενο.

Στον διάλογο Εὐθύδημος του Πλάτωνα, ο Σωκράτης αναλαμβάνει το δύσκολο έργο να δείξει στον νεαρό Κλεινία τον δρόμο της αληθινής φιλοσοφίας και να τον προτρέψει προς αυτόν. Επομένως, είναι εύλογο στα δύο κείμενα, στον προτρεπτικό λόγο του Σωκράτη στον Εὐθύδημο και στον Προτρεπτικὸ πρὸς Θεμίσωνα λόγο του Αριστοτέλη, να εντοπίζονται κοινά σημεία. Καταρχάς, η συλλογιστική του Σωκράτη για τα θεωρούμενα αγαθά τα οποία μπορεί να αποδειχθούν μεγαλύτερα κακά, αν τα καθοδηγεί η αμάθεια και όχι η γνώση, αντιστοιχεί με την συλλογιστική του Αριστοτέλη στην πρώτη παράγραφο του Προτρεπτικοῦ. Εκεί ο Αριστοτέλης επιχειρεί να αποδείξει πως για τον έλεγχο των μέσων (λ.χ. το σώμα μας) τα οποία διαθέτουμε για τη ζωή μας, η φιλοσοφία είναι η γνώση που θα διασφαλίσει την ορθή και επωφελή χρήση τους. Το ίδιο ισχύει και για το δεύτερο επιχείρημα του Σωκράτη ότι απαραίτητη για την ευτυχία του ανθρώπου είναι η γνώση, επομένως «πρέπει κάθε άνθρωπος να κάνει το παν για να γίνει όσο το δυνατό πιο σοφός». Παρόμοιο είναι το συμπέρασμα του δεύτερου επιχειρήματος του Αριστοτέλη: «μόνο η φιλοσοφία κλείνει μέσα της τη σωστή κρίση και τη φρόνηση που κατευθύνει αλάνθαστα τις πράξεις» και συνεπώς οφείλουμε με κάθε τρόπο να φιλοσοφούμε (φιλοσοφητέον ἐκ παντὸς τρόπου). Φυσικά, η συλλογιστική του Αριστοτέλη στο δεύτερο επιχείρημα είναι πιο εκλεπτυσμένη. Η διάκριση των επιστημών με κριτήριο τη λειτουργικότητά τους και η διαβάθμισή τους με κριτήριο τη στόχευση που υπηρετούν είναι καθαρά αριστοτελική τελολογική προσέγγιση. [Λέξεις 234]

**ΔΙΔΑΓΜΕΝΟ ΚΕΙΜΕΝΟ**

**Ἐπίκουρος, Ἐπιστολὴ πρὸς Μενοικέα, 122**

**Β1.** Με ποια επιχειρήματα ο Επίκουρος αποδεικνύει την αναγκαιότητα της φιλοσοφίας για όλους, ανεξαρτήτως ηλικίας;

Ο Επίκουρος στο παραπάνω απόσπασμα από την Ἐπιστολὴ πρὸς Μενοικέα επιδιώκει να τεκμηριώσει την προτροπή του προς όλους τους ανθρώπους ανεξαρτήτως ηλικίας ότι πρέπει να φιλοσοφούν (ὥστε φιλοσοφητέον καὶ νέῳ καὶ γέροντι). Αρχικά, ο Επίκουρος εισάγει με έντονες δεοντολογικές διατυπώσεις (μήτε μελλέτω, μήτε κοπιάτω) τη θέση του ότι η φιλοσοφία είναι για όλους είτε είναι νέοι είτε ηλικιωμένοι (είτε και μεσήλικες) και την αιτιολογεί (γὰρ) με διπλή έντονη άρνηση (οὔτε ... οὔτε) κατά τρόπο συμμετρικό αναιρώντας τις πιθανές υποθετικές αντιρρήσεις-προφάσεις για δήθεν ηλικιακή ακαταλληλότητα. Κοινή επιδίωξη σε όλες τις ηλικίες: η ψυχική υγεία (πρὸς τὸ κατὰ ψυχὴν ὑγιαῖνον), με άλλα λόγια η ευδαιμονία. Η δεύτερη περίοδος του αποσπάσματος αποτελεί αναδιατύπωση της ίδιας θέσης-αιτιολόγησης με συνώνυμες διατυπώσεις: ἄωρος= μήπω ὑπάρχειν ὥραν / μήπω παρεῖναι τὴν ὥραν, πάρωρος= παρεληλυθέναι τὴν ὥραν / μηκέτι εἶναι τὴν ὥραν, πρὸς τὸ κατὰ ψυχὴν ὑγιαῖνον= πρὸς εὐδαιμονίαν. Η τρίτη περίοδος του αποσπάσματος συνιστά τη συμπερασματική (ὥστε...) διατύπωση της εισαγωγικής θέσης (δεοντολογική διατύπωση/χρήση ρηματικού επιθέτου) πλαισιωμένης με νέο επιχείρημα, επίσης κατά συμμετρικό τρόπο διατυπωμένο (τῷ μὲν ... τῷ δὲ):

1. Οι νέοι, καθώς θα γερνούν, θα τείνουν να διασώσουν τη νεότητά τους, από ευγνωμοσύνη προς τα όσα έγιναν.

2. Οι ηλικιωμένοι, θα νιώθουν νέοι στα γεράματά τους, λόγω της έλλειψης φόβου για τα μελλοντικά δεινά ή και τον θάνατο.

Για τον Επίκουρο τόσο η ευγνωμοσύνη για όσα συμβαίνουν στη ζωή, όσο και η υπέρβαση του φόβου για το μέλλον ή και τον θάνατο συνιστούν το τελικό ζητούμενο μιας συνεπούς φιλοσοφικής στάσης, σύμφωνα με τις αρχές της επικούρειας διδασκαλίας. Ο συλλογισμός ολοκληρώνεται με την καταληκτική φράση (και πάλι με δεοντολογικό ύφος) και τον βασικό όρο: Μελετᾶν οὖν χρὴ τὰ ποιοῦντα τὴν εὐδαιμονίαν, εἴπερ παρούσης μὲν αὐτῆς πάντα ἔχομεν, ἀπούσης δὲ πάντα πράττομεν εἰς τὸ ταύτην ἔχειν. Η εὐδαιμονία αποτελεί τον απώτερο στόχο ενός ανθρώπου, καθώς η παρουσία της αποτελεί την απαραίτητη προϋπόθεση για να έχουμε τα πάντα, ενώ η απουσία της επιβάλλει να κάνουμε τα πάντα για να την αποκτήσουμε.[322 λέξεις]

**Β2. ΠΑΡΑΛΛΗΛΟ ΚΕΙΜΕΝΟ: Ἀριστοτέλης, Ἠθικὰ Νικομάχεια, Β 2.1-4, 1103b26-1104a5**

Ο Αριστοτέλης αναλύει τη φύση των ηθικών αρετών, οι οποίες κατακτώνται χάρη στη συνήθεια που δημιουργείται με την επανάληψη μιας ενέργειας. Ξεκινώντας την ανάλυσή του, διευκρινίζει ότι η φιλοσοφική ενασχόληση με τις ανθρώπινες πράξεις, αντίθετα από τη θεωρητική γνώση (μαθηματική, φυσική, θεολογία), έχει πρακτική χρησιμότητα και εφαρμογή.

*Επειδή λοιπόν η παρούσα φιλοσοφική μας ενασχόληση δεν έχει ως στόχο της, όπως οι άλλες, τη θεωρητική γνώση (η έρευνά μας δηλαδή δεν γίνεται για να μάθουμε τι είναι η αρετή, αλλά για να γίνουμε ενάρετοι αλλιώς δεν θα είχε κανένα νόημα), είναι ανάγκη να εξετάσουμε το θέμα «πράξεις», με το νόημα «πώς πρέπει να τις πράττουμε» αυτό, φυσικά, επειδή από αυτές εξαρτάται και το τι θα είναι τελικά οι έξεις μας, όπως το έχουμε ήδη πει. Ας βάλουμε λοιπόν ως βάση τη γενικά παραδεκτή αρχή ότι οι πράξεις μας πρέπει να κατευθύνονται από τον ορθό λόγο […]. Ας σπεύσουμε όμως να συμφωνήσουμε από τώρα μεταξύ μας πως κάθε φορά που μιλούμε για πράξεις και για συμπεριφορές ο λόγος μας δεν μπορεί παρά να είναι γενικός και όχι ακριβής ως τη λεπτομέρεια. Το είπαμε ήδη στην αρχή, ότι οι φιλοσοφικοί μας λόγοι πρέπει*

*να ζητούμε να είναι αντίστοιχοι προς το θέμα μας -και, βέβαια, τα θέματα τα σχετικά με τη συμπεριφορά μας και με ό,τι μας συμφέρει και μας ωφελεί δεν έχουν τίποτε το σταθερό, όπως δεν έχουν τίποτε το σταθερό και τα θέματα τα σχετικά με την υγεία μας.*

 (Μτφρ. Δ. Λυπουρλής)

Να συγκρίνετε την άποψη του Επίκουρου για τον σκοπό και την αξία της φιλοσοφίας με την αντίστοιχη άποψη του Αριστοτέλη, όπως αυτή διατυπώνεται στο παραπάνω παράλληλο κείμενο από τα Ἠθικὰ Νικομάχεια.

Για τον Επίκουρο η φιλοσοφία προορίζεται για όλους τους ανθρώπους και δεν είναι μια θεωρητική γνώση αλλά έχει κυρίως πρακτικό χαρακτήρα, είναι ένας τρόπος ζωής που μπορεί να οδηγήσει τον άνθρωπο στην ευδαιμονία, τον απώτερο σκοπό της ζωής. Στόχος της φιλοσοφίας είναι να προστατέψει τον άνθρωπο από τις παγίδες που συναντά στον δρόμο προς τη γαλήνη,την ηδονή και την ελευθερία του βίου του. Για τον Επίκουρο δεν είναι, όμως, μόνο μια μέθοδος που τη χρησιμοποιούμε για να πετύχουμε έναν σκοπό, είναι εργαλείο και συγχρόνως στάση ζωής. Ο Επίκουρος συνδέει τη φιλοσοφική αναζήτηση με την ευτυχισμένη ζωή.

Αντίστοιχα και η αριστοτελική ηθική είναι εξαρχής προσανατολισμένη όχι στη γνώση αλλά στην πράξη. Ο Αριστοτέλης δεν αναζητά απόλυτες αξίες και ακαταμάχητες αλήθειες, αλλά εξετάζει την ηθική πράξη μέσα σε συγκεκριμένα ιστορικά συμφραζόμενα και χωροχρονικά πλαίσια (π.χ. πόλη-κράτος). Η ηθική πράξη είναι άρρηκτα συνδεδεμένη με τον καιρόν, την χρονικά εντοπισμένη συγκυρία.Οι άλλες επιστήμες υπάρχουν για την απόκτηση της γνώσης, η φιλοσοφία, όμως, έχει σκοπό, με τη γνώση που προσφέρει, να βοηθήσει τον άνθρωπο να γίνει καλύτερος τόσο για τον εαυτό του όσο και για τους άλλους ανθρώπους και να τον οδηγήσει στην ευδαιμονία (..η παρούσα φιλοσοφική μας ενασχόληση δεν έχει ως στόχο της, όπως οι άλλες, τη θεωρητική γνώση...είναι ανάγκη να εξετάσουμε το θέμα «πράξεις»). Ο Αριστοτέλης παροτρύνει προς τη φιλοσοφία, η οποία χάρη στον λόγο (οι πράξεις μας πρέπει να κατευθύνονται από τον ορθό λόγο), θα βοηθήσει τον άνθρωπο να διακρίνει το καλό από το κακό, το ωφέλιμο από το βλαβερό το δίκαιο από το άδικο και με τις επιλογές του να συμβάλλει στην εξασφάλιση της ευδαιμονίας όχι μόνο της ατομικής αλλά και της συλλογικής, της πόλης του. [277 λέξεις]

**Β2. ΠΑΡΑΛΛΗΛΟ ΚΕΙΜΕΝΟ: Κωνσταντίνος Καβάφης, Ένας γέρος**

Σε ηλικία περίπου 31 ετών ο Καβάφης συνθέτει την πρώτη γραφή του ποιήματος «Ένας γέρος» (Οκτώβριος 1894), βασιζόμενος κυρίως σε εικασίες σχετικά με το πώς μπορεί να αισθάνεται ένας ηλικιωμένος ή πώς πιθανώς θα αισθάνεται ο ίδιος, όταν φτάσει στην ηλικία του γήρατος.

*Στου καφενείου του βοερού το μέσα μέρος*

*σκυμένος στο τραπέζι κάθετ’ ένας γέρος·*

*με μιαν εφημερίδα εμπρός του, χωρίς συντροφιά.*

*Και μες των άθλιων γηρατειών την καταφρόνια*

*σκέπτεται πόσο λίγο χάρηκε τα χρόνια 5*

*που είχε και δύναμι, και λόγο, κ’ εμορφιά.*

*Ξέρει που γέρασε πολύ· το νοιώθει, το κυττάζει.*

*Κ’ εν τούτοις ο καιρός που ήταν νέος μοιάζει*

*σαν χθες. Τι διάστημα μικρό, τι διάστημα μικρό.*

*Και συλλογιέται η Φρόνησις πως τον εγέλα· 10*

*και πως την εμπιστεύονταν πάντα — τι τρέλλα! —*

*την ψεύτρα που έλεγε· «Αύριο. Έχεις πολύν καιρό.»*

*Θυμάται ορμές που βάσταγε· και πόση*

*χαρά θυσίαζε. Την άμυαλή του γνώσι*

*κάθ’ ευκαιρία χαμένη τώρα την εμπαίζει. 15*

*.... Μα απ’ το πολύ να σκέπτεται και να θυμάται*

*ο γέρος εζαλίσθηκε. Κι αποκοιμάται*

*στου καφενείου ακουμπισμένος το τραπέζι.*

Πώς συνδέεται η φιλοσοφική αναζήτηση με τη γεροντική ηλικία του ανθρώπου στην Ἐπιστολὴν πρὸς Μενοικέαν του Επίκουρου και πώς στο παραπάνω ποίημα του Κ. Καβάφη; Να συγκρίνετε τις δύο απόψεις.

Ο Επίκουρος στην Ἐπιστολὴν πρὸς Μενοικέαν τονίζει την αναγκαιότητα ενασχόλησης με τη φιλοσοφία σε κάθε ηλικία και όχι μόνο στη γεροντική ηλικία. Ειδικά, οι γέροντες θα νιώθουν νέοι στα γεράματά τους, λόγω της έλλειψης φόβου για τα μελλοντικά δεινά ή και τον θάνατο. Διευκρινίζει μάλιστα ότι χάρη στη φιλοσοφία ο νέος άνθρωπος, καθώς γερνάει, διατηρείται νέος στο πνεύμα και την ψυχή, αλλά και οι ηλικιωμένοι μέσω της φιλοσοφίας ανανεώνονται ψυχικά και πνευματικά. Εδώ είναι εμφανής η επικούρεια αντίληψη ότι οι άνθρωποι και κυρίως οι ηλικιωμένοι οφείλουν να ευγνωμονούν τη ζωή για όσα τούς έχει προσφέρει, τονίζοντας την αναγκαιότητα της φιλοσοφίας.

Αντίθετα στο ποίημα του Κ. Καβάφη αντίθετα έχουμε μια διαφορετική προσέγγιση της φιλοσοφίας. Ένας γέρος διανύοντας την περίοδο των άθλιων γηρατειών αναπολεί τα νιάτα του που δεν τα χάρηκε όπως ήθελε, και μετανιώνει που δεν έζησε με διαφορετικό τρόπο. Ως υπαίτια για την τωρινή δυστυχία του κατηγορεί ο γέρος την «φρόνησιν» που ακολούθησε στα νιάτα και στα γηρατειά του (Και συλλογιέται η Φρόνησις πως τον εγέλα). Η έμμεση κριτική στην επικούρεια φιλοσοφία, στην οποία ο φιλοσοφημένος τρόπος ζωής και η φρόνηση έχουν πρωταρχική σημασία είναι εμφανής. Αντίθετα, ο γέρος στον Καβάφη μετανιώνει για τη φρόνηση, καθώς τη βίωσε ως έναν ανασταλτικό παράγοντα εξέλιξης και ευτυχίας και τη θεωρεί υπεύθυνη για τη δυστυχία του. [213 λέξεις]

**ΔΙΔΑΓΜΕΝΟ ΚΕΙΜΕΝΟ**

**Ἀριστοτέλης, Προτρεπτικὸς [Πρὸς Θεμίσωνα], αποσπ. 8**

**Ἐπίκουρος, Ἐπιστολὴ πρὸς Μενοικέαν, 122**

**Β1.** Ο Αριστοτέλης και ο Επίκουρος στα παραπάνω αρχαία διδαγμένα κείμενα χρησιμοποιούν το ρηματικό επίθετο φιλοσοφητέον. Για ποιους λόγους το χρησιμοποιεί ο καθένας και γιατί κατά τη γνώμη τους είναι χρήσιμη η φιλοσοφία;

Για τον Αριστοτέλη το ρηματικό επίθετο φιλοσοφητέον αποτελεί το συμπέρασμα του προκείμενου συλλογισμού του, σύμφωνα με τον οποίο, αν θέλουμε να ζήσουμε με ορθό τρόπο (ὀρθῶς) στη δημόσια ζωή (πολιτεύσεσθαι) και με επωφελή (ὠφελίμως) στην ιδιωτική (τὸν ἑαυτῶν βίον), πρέπει να ασχολούμαστε συστηματικά με τη φιλοσοφία (φιλοσοφητέον). Η συγκεκριμένη διατύπωση είναι δεοντολογική, στο πλαίσιο ενός υποθετικού συλλογισμού, αποκτώντας ταυτόχρονα μία διάσταση διαχρονική (ἡμῖν). Η φρόνηση ως διανοητική αρετή, που προκύπτει από την ανάπτυξη της φιλοσοφίας και του φιλοσοφικού τρόπου σκέψης, καθίσταται προϋπόθεση για γνώση και σωστή διευθέτηση των ανθρώπινων πραγμάτων σε ιδιωτικό και δημόσιο επίπεδο. Έτσι, στο συγκεκριμένο κείμενο ο Αριστοτέλης αναδεικνύει την ωφελιμότητα της φιλοσοφικής δραστηριότητας στην καθημερινότητα του ανθρώπου, απορρίπτοντας ταυτόχρονα την εικόνα του «απόκοσμου φιλοσόφου» που η λαϊκή αντίληψη της εποχής, αλλά και ο Ισοκράτης είχαν.

Ο Επίκουρος με τη σειρά του χρησιμοποιεί κι αυτός το ρηματικό επίθετο φιλοσοφητέον στο συμπέρασμα του συλλογισμού του, όταν επαναδιατυπώνει με δεοντολογικό τρόπο την αναγκαιότητα ενασχόλησης με τη φιλοσοφία από όλους, ανεξαρτήτως ηλικίας. Με αυτή τη γλωσσική επιλογή δίνει με έμφαση την αναμφισβήτητη αναγκαιότητα της φιλοσοφίας για όλους, καθώς λειτουργεί συμπληρωματικά για τα δύο ηλικιακά άκρα, εξασφαλίζοντάς τους την ευδαιμονία. Άλλωστε και το συγκεκριμένο γραμματειακό είδος (επιστολή) επιβάλλει το δεοντολογικό και συνάμα προτρεπτικό ύφος. Ο Επίκουρος υποστηρίζει ότι η φιλοσοφία δεν έχει αξία παρά μόνο όταν βοηθά τον άνθρωπο να κατακτήσει την ευδαιμονία. Η γνώση, επομένως, (φρόνησις) είναι απαραίτητη γιατί θα υπολογίσει τον βαθμό της ηδονής ή του πόνου που μπορεί να προσμένει ο άνθρωπος στην κάθε περίπτωση. [247 λέξεις]